CXC.  Ecclesiae Sancti Marcelli Parisiensis protectionem suscipit bonaque ejus ac jura confirmat.   (Sutrii, Jun. 26.) [FÉLIBIEN,  Hist. de Paris,  III, 13.]
Author: Adrianus IV

ADRIANUS episcopus, servus servorum Dei, dilectis filiis NIVELONI decano ecclesiae Sancti Marcelli Parisiensis, ejusque fratribus, tam praesentibus quam futuris, canonice substituendis, in perpetuum.

Effectum justa postulantibus indulgere et vigor aequitatis, et ordo exigit rationis, praesertim quanto petentium voluntatem et pietas adjuvat et veritas non relinquit. Quocirca, dilecti filii nostri, Thomae concanonici vestri precibus inclinati, vestris justis postulationibus clementer annuimus, et praefatam ecclesiam, in qua divino mancipati estis obsequio, sub beati Petri et nostra protectione suscipimus, et praesentis scripti privilegio communimus; statuentes ut quascunque possessiones, quaecunque bona tam in vineis, quam terris cultis vel incultis, pascuis, pratis et aquis, eadem ecclesia impraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, Deo propitio, poterit adipisci, firma vobis vestrisque successoribus, et illibata permaneant. In quibus haec propriis duximus exprimenda vocabulis: Burgum videlicet, in quo ipsa ecclesia sita est, cum omnibus appendiciis suis; quidquid habetis in territorio de villa Judea; terram quam habetis in territorio de Bertoldicurte, terram quam habetis in territorio de Castreyo, et terram quam habetis in territorio de Chesi; ecclesiam Sancti Petri de Ivry cum coemeterio, ecclesiam Sanctorum Gervasii et Protasii de Vitri cum coemeterio et decimis ad ipsam pertinentibus; ecclesiam de Piro cum coemeterio et decimis ad ipsam pertinentibus, et capella de Santrio; ecclesiam de Asneriis cum coemeterio et decimis ad ipsam pertinentibus, et ecclesiam de Charentum cum coemeterio et decimis suis, atque terris quas ibidem habetis. Statuimus insuper, ut secundum antiquam et rationabilem Ecclesiae vestrae consuetudinem, libere vobis liceat decanum eligere, qui assidue debeat ecclesiae deservire. Clerici quoque ipsius ecclesiae qui ad ordines fuerint promovendi, per decanum ejusdem ecclesiae episcopo praesententur. Praeterea omnes illas libertates, et priscas atque rationabiles consuetudines vestras quas intra ambitum claustri, aut in burgo in quo ipsa ecclesia sita est, seu in villis et possessionibus vestris, vel in capellis ipsius burgi, videlicet Sancti Martini et Sancti Hyppoliti, et in capelia Sancti Hilarii de Monte hactenus habuistis, vobis auctoritate apostolica confirmamus. Nulli etiam liceat in parochiis praefatae ecclesiae, nisi cum vestro et episcopi vestri assensu, ecclesiam aedificare. Neque alicui licitum sit servos ejusdem ecclesiae ab utilitate et servitio vestro, vobis invitis, subtrahere vel auferre. In parochialibus vero ecclesiis, quas tenetis, liceat vobis libere secundum antiquam institutionem Ecclesiae vestrae, sicut hactenus fecistis, sacerdotes eligere et episcopo praesentare, quibus, si idonei inventi fuerint, episcopus curam animarum committat, et vobis quidem de temporalibus, episcopo vero de spiritualibus iidem sacerdotes debeant respondere. Decernimus ergo ut nulli omnino hominum liceat praefatam ecclesiam temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare, sed omnia integra conserventur eorum, pro quorum gubernatione ac sustentatione concessa sunt, usibus omnimodis profutura, salva sedis apostolicae auctoritate et Parisiensis episcopi canonica justitia. Si qua igitur in, etc. Cunctis autem, etc. Ego Adrianus, catholicae Ecclesiae episcopus. Ego Hubaldus, presbyter cardinalis Sanctae Praxedis. Ego Hubaldus, presbyter cardinalis tit. S. Crucis. Ego Guillelmus, presb. card. tituli S. Petri ad Ego Bernardus, presbyter cardinalis tituli Sancti Clementis. Ego Octavianus, presb. card. tit. Sanctae Ceciliae. Ego Gerardus, presb. card. tit. Sancti Stephani in Coelio Monte. Ego Hildebrandus, presbyter cardinalis basilicae XII Apostolorum. Ego Guido, presb. card. tituli S. Calixti. Ego Joannes, presbyt. card. tit. Sanctae Anastasiae. Ego Albertus, presb. card. tituli Sancti Laurentii in Lucina. Vincula. Ego Odo, diaconus cardinalis tit. Sancti Georgii ad Velum Aureum. Ego Bozo, diaconus cardinalis Sanctorum Cosmae et Damiani. Ego Cinthius, diac. card. Sancti Adriani. Ego Petrus, diaconus cardinalis Sancti Eustachii juxta templum Agrippae. Ego Raymundus, diac. card. Sanctae Mariae in Via Lata. Datum Sutrii per manum Rolandi, sanctae Romanae Ecclesiae presbyteri cardinalis et cancellarii, VI Kalendas Julii, indictione VI, Incarnationis Dominicae anno 1158, pontificatus vero domni Adriani papae IV anno IV.